62021CJ0542
SENTENZA TAL-QORTI TAL-ĠUSTIZZJA (It-Tmien Awla)
20 ta’ Ottubru 2022 (
*1
)
“Rinviju għal deċiżjoni preliminari – Unjoni doganali – Tariffa doganali komuni – Nomenklatura Magħquda – Klassifikazzjoni tariffarja – Intestatura 8517 – Subintestaturi 85177011 u 85177019 – Antenni għal apparati ta’ routing”
Fil-Kawża C‑542/21,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Augstākā tiesa (Senāts) (il-Qorti Suprema, il-Latvja), permezz ta’ deċiżjoni tas‑26 ta’ Awwissu 2021, li waslet fil-Qorti tal-Ġustizzja fit‑30 ta’ Awwissu 2021, fil-proċedura
“Mikrotīkls” SIA
vs
Valsts ieņēmumu dienests,
IL-QORTI TAL-ĠUSTIZZJA (It-Tmien Awla),
komposta minn N. Piçarra (Relatur), li qed jaġixxi bħala President tal-Awla, N. Jääskinen u M. Gavalec, Imħallfin,
Avukat Ġenerali: T. Ćapeta,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għall-Gvern Latvjan, minn J. Davidoviča u K. Pommere, bħala aġenti,
–
għall-Kummissjoni Ewropea, minn L. Ozola u M. Salyková, bħala aġenti,
wara li rat id-deċiżjoni meħuda, wara li nstemgħet l-Avukata Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tas-subintestatura tariffarja 85177011 tan-Nomenklatura Magħquda (iktar ’il quddiem in-“NM”), li tinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana (ĠU Edizzjoni Speċjali bil-Malti, Kapitolu 2, Vol. 2, p. 382), kif emendat bir-Regolament tal-Kunsill (KE) Nru 254/2000 tal‑31 ta’ Jannar 2000 (ĠU Edizzjoni Speċjali bil-Malti, Kapitolu 2, Vol. 9, p. 357) (iktar ’il quddiem ir-“Regolament Nru 2658/87”), hekk kif dan l-anness ġie emendat permezz tar-Regolament ta’ Implimentazzjoni tal-Kummissjoni (UE) Nru 927/2012 tad‑9 ta’ Ottubru 2012 (ĠU 2012, L 304, p. 1), u permezz tar-Regolament ta’ Implimentazzjoni tal-Kummissjoni (UE) Nru 1001/2013 tal‑4 ta’ Ottubru 2013 (ĠU 2013, L 290, p. 1, rettifika fil-ĠU 2014, L 100, p. 13) (iktar ’il quddiem l-“Anness I”).
2
Din it-talba tressqet fil-kuntest ta’ tilwima bejn “Mikrotīkls” SIA u l-Valsts ieņēmumu dienests (l-amministrazzjoni fiskali, il-Latvja, iktar ’il quddiem l-“amministrazzjoni fiskali”), dwar il-klassifikazzjoni tariffarja fis-subintestatura 85177019 tan-NM ta’ merkanzija deskritta bħala antenni għal routers.
Il‑kuntest ġuridiku
Is‑SA
3
Is-sistema armonizzata għad-deskrizzjoni u l-kodifika ta’ oġġetti (iktar ’il quddiem is-“SA”), ġiet stabbilita permezz tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, konkluża fi Brussell, fl‑14 ta’ Ġunju 1983, fil-qafas tal-Organizzazzjoni Dinjija Doganali (WCO) u approvata, flimkien mal-Protokoll ta’ Emenda tagħha tal‑24 ta’ Ġunju 1986, f’isem il-Komunità Ekonomika Ewropea, permezz tad-Deċiżjoni tal-Kunsill 87/369/KEE tas‑7 ta’ April 1987 (ĠU Edizzjoni Speċjali bil-Malti, Kapitolu 2, Vol. 2, p. 288). (iktar ’il quddiem il-“Konvenzjoni dwar is-SA”). In-noti ta’ spjega tas-SA ġew elaborati fi ħdan il-WCO, skont id-dispożizzjonijiet ta’ din il-konvenzjoni.
4
Skont il-punt 2 tal-Artikolu 3(1)(a) tal-konvenzjoni msemmija fil-punt preċedenti, kull parti kontraenti tintrabat li tapplika r-regoli ġenerali għall-interpretazzjoni tas-SA kif ukoll in-noti kollha tat-taqsimiet, tal-kapitoli u tas-subintestaturi u li ma tibdilx il-portata tat-taqsimiet, tal-kapitoli, tal-intestaturi jew tas-subintestaturi.
5
In-noti ta’ spjega dwar l-intestatura 8517 tas-SA jinkludu t-Taqsima II, dwar “apparat ieħor għax-xandir, trażmissjoni jew riċezzjoni ta’ vuċi, immaġni jew data oħra, inkluż apparat għall-komunikazzjoni f’network bil-wajer jew mingħajr wajer (bħal network lokali jew ta’ żona wiesgħa)”. Il-punt F ta’ din it-taqsima jsemmi l-“apparat għax-xandir, trażmissjoni jew riċezzjoni għar-radjotelefonija u għar-radjotelegrafija”. Il-punt G tal-imsemmija taqsima jsemmi t-“tagħmir l-ieħor ta’ komunikazzjoni”, deskritt bħala “apparat għall-komunikazzjoni f’network bil-wajer jew mingħajr wajer (bħal netwerk lokali jew ta’ żona wiesgħa) jew ix-xandir, it-trażmissjoni jew ir-riċezzjoni ta’ kliem jew ħsejjes oħra, ta’ immaġni jew data oħra f’tali networks”. Ir-“routers” jissemmew b’mod espliċitu fil-punt 3 ta’ dan il-punt G.
In‑NM
6
Kif jirriżulta mill-Artikolu 1(1) tar-Regolament Nru 2658/87, in-NM, stabbilita mill-Kummissjoni Ewropea, tirregola l-klassifikazzjoni tariffarja tal-merkanzija importata fl-Unjoni Ewropea. Hija tirriproduċi l-intestaturi u s-subintestaturi b’sitt numri tas-SA, iżda s-seba’ u t-tmien numru jifformaw subdiviżjonijiet li huma speċifiċi għaliha.
7
Skont l-Artikolu 12(1) tar-Regolament Nru 2658/87, il-Kummissjoni għandha tadotta, ta’ kull sena, regolament li jirriproduċi l-verżjoni kompleta tan-NM, flimkien mar-rati tad-dazji doganali komuni skont l-Artikolu 1, kif jirriżulta minn miżuri adottati mill-Kunsill tal-Unjoni Ewropea jew mill-Kummissjoni. Dan ir-regolament jiġi ppubblikat fil-Ġurnal Uffiċjali tal-Unjoni Ewropea mhux iktar tard mill‑31 ta’ Ottubru u huwa applikabbli mill‑1 ta’ Jannar tas-sena ta’ wara.
8
Mill-proċess li għandha l-Qorti tal-Ġustizzja jirriżulta li l-verżjonijiet tan-NM applikabbli għall-kawża prinċipali huma dawk li jirriżultaw, rispettivament, mir-Regolament ta’ Implimentazzjoni Nru 927/2012, li emenda n-NM mill‑1 ta’ Jannar 2013, u mir-Regolament ta’ Implimentazzjoni Nru 1001/2013, li emenda n-NM mill‑1 ta’ Jannar 2014. Id-dispożizzjonijiet tan-NM li huma rilevanti għall-kawża prinċipali żammew, madankollu, l-istess formulazzjoni.
9
Skont ir-regoli ġenerali għall-interpretazzjoni tan-NM, li jinsabu fl-ewwel parti tal-parti A tat-Taqsima I tal-Anness I:
“Il-klassifikazzjoni ta’ oġġetti fin-[NM] għandha tkun irregolata mill-prinċipji li ġejjin:
1.
It-titli tat-taqsimiet, kapitli u subkapitli huma maħsubin għall-ħeffa ta’ referenza biss; għal għanijiet legali, il-klassifikazzjoni għandha tkun deċiża skond it-termini tat-titli u n-noti ta’ kwalunkwe taqsima jew kapitlu relattiv u, sakemm dawn t-titli jew in-noti ma jkunux jeħtieġu mod ieħor, skond id-dispożizzjonijiet li ġejjin.
[…]
6.
Għal għanijiet legali, il-klassifikazzjoni ta’ oġġetti fis-subtitli ta’ titlu għandha tkun deċiża skond it-termini ta’ dawk is-subtitli u kwalunkwe noti ta’ subtitli relatati u, mutatis mutandis skond ir-regoli ta’ hawn fuq, skond il-kondizzjoni li subtitli fl-istess livell biss huma komparabbli. Għall-għanijiet ta’ din ir-regola t-taqsima relattiva u n-noti tal-kapitlu japplikaw ukoll, sakemm il-kuntest ma jitlobx mod ieħor.”
10
L-Anness I jinkludi t-tieni parti, intitolata “Skeda ta’dazji tad-dwana”, u t-Taqsima XVI tagħha hija intitolata “Makkinarju u għodod mekkaniċi; apparat elettriku; partijiet tagħhom; strumenti li jirrekordjaw u strumenti li jirriproduċu l-ħoss; strumenti li jirrekordjaw u strumenti li jirriproduċu stampa u ħoss televiżivi u partijiet u aċċessorji ta’ dawn l-oġġetti”. In-nota 2 (b) ta’ din it-taqsima tispeċifika:
“Suġġett għal nota 1 għal din it-taqsima, nota 1 għal Kapitlu 84 u nota 1 għal Kapitlu 85, partijiet ta’ magni […] għandhom ikunu kklassifikati skond dawn ir-regoli:
[…]
(b)
Bċejjeċ oħrajn, jekk tajbin għal użu biss jew prinċipalment ma’ tip partikulari ta’ magna, jew ma’ numru ta’ magni tal-istess titlu […] għandhom ikunu kklassifikati mal-magni ta’ dak it-tip […]. Madankollu, partijiet li huma ugwalment tajbin għal użu prinċipalment mal-oġġetti ta’ titli 8517 u 8525 sa 8528 għandhom ikunu kklassifikati f’titlu 8517. […]
[…]”
11
L-imsemmija taqsima tinkludi l-Kapitolu 85, intitolat “Makkinarju u tagħmir elettriku u partijiet tagħhom; strumenti li jirrekordjaw u jirriproduċu l-ħoss, strumenti li jirrekordjaw u jirriproduċu stampa u ħoss tat-televiżjoni, u partijiet u aċċessorji ta’ dawn l-oġġetti”. Dan il-kapitolu jinkludi l-intestatura 8517 tan-NM, li hija ppreżentata kif ġej:
“Kodiċi NM
Deskrizzjoni
Rata konvenzjonali ta’ dazju (%)
Unità Supplimentari
8517
Settijiet tat-telefown, inklużi telefowns għal netwerks ċellulari jew għal netwerks oħra bla wajer; tagħmir ieħor għat-trasmissjoni jew riċezzjoni ta’ vuċi, immaġni jew data oħra, inkluż tagħmir għal komunikazzjoni f’netwerk ikkollegat bil-wajer jew bla wajers (bħal netwerk ta’ żona lokali jew ta’ żona wiesgħa), minbarra tagħmir ta’ trasmissjoni jew ta’ riċezzjoni ta’ titlu 8443, 8525, 8527 jew 8528
[…]
[…]
[…]
[…]
– Tagħmir għat-trasmissjoni jew riċezzjoni ta’ vuċi, immaġni jew forom ta’ data oħra, inkluż tagħmir għal komunikazzjoni f’netwerk ikkollegat bil-wajer jew bla wajer (bħal netwerk ta’ żona lokali jew ta’ żona wiesgħa):
[…]
[…]
[…]
[…]
8517 62 00
– – Magni għar-riċezzjoni, konverżjoni u trasmissjoni jew riġenerazzjoni ta’ vuċi, immaġini jew data oħra, inkluż tagħmir għall-qlib tal-linji u routing
B’xejn
–
8517 69
— Oħrajn
[…]
[…]
[…]
[…]
– – – Apparat għar-riċezzjoni ta’ radjo-telefonija jew radjo-telegrafija
8517 69 31
– – – – Riċevituri li jinġarru għal sejħiet, twiddib jew ippejġjar
B’xejn
p/st
8517 69 39
– – – – Oħrajn
9,3
p/st
8517 69 90
– – – Oħrajn
B’xejn
–
8517 70
– Partijiet
– – Antenni u rifletturi ta’ antenni ta’ kull tip; partijiet tajbin għal użu magħhom
8517 70 11
– – – Antenni għal apparat radjo-telegrafiku jew radjo-telefoniku
B’xejn
–
[…]
[…]
[…]
[…]
8517 70 19
– – – Oħrajn
3,6
–
8517 70 90
– – Oħrajn
B’xejn
–
12
In-noti ta’ spjega tan-NM huma adottati mill-Kummissjoni, bis-saħħa tat-tieni inċiż tal-Artikolu 9(1)(a) tar-Regolament Nru 2658/87. Fil-kawża prinċipali, huma rilevanti dawk ippubblikati fil-Ġurnal Uffiċjali tal-Unjoni Ewropea tas‑6 ta’ Mejju 2011 (ĠU 2011, C 137, p. 1) li jikkonċernaw, minn naħa, is-subintestatura 85176200 tan-NM, li jsemmu, fil-punt 6 tat-tieni paragrafu, ir-“routers”, u, min-naħa l-oħra, is-subintestaturi 85176939 u 85176990 tan-NM, li kull waħda minnhom tinkludi lista ta’ apparat ta’ radjotelefonija jew ta’ radjotelegrafija li jiżgura funzjonijiet, rispettivament, ta’ riċezzjoni tal-vuċi, ta’ immaġni jew ta’ data oħra u ta’ xandir jew ta’ trażmissjoni tal-vuċi, ta’ immaġni jew ta’ data oħra.
It‑tilwima fil‑kawża prinċipali u d-domanda preliminari
13
Matul il-perijodu bejn is‑7 ta’ Jannar 2013 u s‑27 ta’ Ottubru 2014, Mikrotīkls iddikjarat li l-merkanzija ppreżentata bħala “antenni għal routers u l-partijiet tagħhom” kienu jaqgħu, għall-finijiet tar-rilaxx tagħhom għal ċirkulazzjoni libera, taħt is-subintestatura 85177011 tan-NM, dwar “Antenni għal apparat radjo-telegrafiku jew radjo-telefoniku”, u din il-merkanzija kienet suġġetta għall-applikazzjoni ta’ rata ta’ dazju fuq l-importazzjoni ta’ 0 %.
14
Fid‑29 ta’ Jannar 2016, l-amministrazzjoni fiskali ddeċidiet li l-imsemmija merkanzija, fid-dawl tal-karatteristiċi essenzjali tal-istruttura tal-intestatura 8517 tan-NM, moqrija flimkien man-noti ta’ spjega tas-SA, ma setgħetx tiġi kklassifikata taħt is-subintestatura 85177011 tan-NM. Skont l-amministrazzjoni fiskali, kemm in-NM kif ukoll is-SA jagħmlu distinzjoni bejn, minn naħa, l-apparat tar-radjotelegrafija jew tar-radjotelefonija u, min-naħa l-oħra, ir-routers, fejn tal-aħħar jikkorrispondu għal apparat distint ta’ komunikazzjoni, ikkonfigurat sabiex jintuża fin-networks lokali (LAN) u/jew fin-networks ta’ żona wiesgħa (WAN). Konsegwentement, l-antenni għal routers u l-partijiet tagħhom għandhom jiġu kklassifikati fis-subintestatura 85177019 tan-NM, bħala antenni u rifletturi ta’ antenni “oħrajn” u l-partijiet rikonoxxibbli bħala użati b’mod konġunt ma’ dawn l-oġġetti, u jkunu suġġetti għall-applikazzjoni ta’ rata ta’ dazju fuq l-importazzjoni ta’ 3.6 %. Għaldaqstant, l-amministrazzjoni fiskali imponiet fuq Mikrotīkls il-ħlas ta’ dazji fuq l-importazzjoni ta’ ammont prinċipali ta’ EUR 22 493.03 u ta’ ammont prinċipali ta’ taxxa fuq il-valur miżjud (VAT) ta’ EUR 4 723.51, kif ukoll multa u penali moratorji.
15
Mikrotīkls ippreżentat rikors intiż għall-annullament ta’ din id-deċiżjoni u sussegwentement ippreżentat appell, li l-Administratīvā apgabaltiesa (il-Qorti Amministrattiva Reġjonali, il-Latvja) ċaħdet permezz ta’ sentenza tat‑12 ta’ Frar 2018. Dik il-qorti rrilevat li l-awtoritajiet doganali ta’ Stati Membri oħra ukoll kienu jikklassifikaw l-antenni għal routers u l-partijiet tagħhom fis-subintestatura 85177019 tan-NM u li n-noti ta’ spjega tagħha, dwar is-subintestaturi 85176939 u 85176990, kienu jikkonfermaw li l-apparat ta’ radjotelefonija jew ta’ radjotelefonija kellu jiġi kklassifikat fin-NM bħala apparat separat mill-apparati ta’ routing.
16
Mikrotīkls ippreżentat appell minn dik is-sentenza quddiem l-Augstākā tiesa (Senāts) (il-Qorti Suprema, il-Latvja), il-qorti tar-rinviju, filwaqt li sostniet li l-amministrazzjoni fiskali u l-Administratīvā apgabaltiesa (il-Qorti Amministrattiva Reġjonali) kienu interpretaw b’mod żbaljat, b’mod partikolari, in-nota 2(b) tat-Taqsima XVI tal-Anness I, is-subintestaturi 85176200 u 85177011 tan-NM, kif ukoll in-noti ta’ spejga tas-SA u tan-NM rigward l-intestatura 8517.
17
Il-qorti tar-rinviju tqis, minn naħa, li r-routers, bħal dawk immanifatturati minn Mikrotīkls, jaqgħu taħt is-subintestatura 85176200 tan-NM, bħala “apparat ta’ routing”. Abbażi tan-nota 2(b) tat-Taqsima XVI tan-NM, hija tistaqsi jekk il-partijiet tal-apparati li jaqgħu taħt din is-subintestatura għandhomx jiġu kklassifikati ma’ dan l-apparat fl-istess subintestatura.
18
Min-naħa l-oħra, dik il-qorti tistaqsi, madankollu, jekk l-antenni għal apparati ta’ routing għandhomx jiġu kklassifikati fis-subintestatura 85177011 tan-NM, bħala “antenni intiżi għal apparat ta’ radjotelegrafija jew radjotelefonija”, kif issostni Mikrotīkls, jew għandhomx jiġu kklassifikati fis-subintestatura 85177019 tan-NM, bħala antenni “oħrajn” għal apparati li jaqgħu taħt l-intestatura 8517 tan-NM.
19
F’dawn iċ-ċirkustanzi, l-Augstākā tiesa (Senāts) (il-Qorti Suprema) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari li ġejja:
“In-[NM] għandha tiġi interpretata fis-sens li s-subintestatura 85177011 […] tista’ tinkludi l-antenni għal apparati ta’ routing li huma kkonfigurati sabiex jintużaw f’networks ta’ żona lokali (LAN) [u/]jew f’networks fuq żona wiesgħa (WAN)?”
Fuq id‑domanda preliminari
20
Permezz tad-domanda tagħha, il-qorti tar-rinviju tistaqsi jekk is-subintestatura 85177011 tan-NM għandhiex tiġi interpretata fis-sens li tkopri l-antenni għal apparati ta’ routing, li huma kkonfigurati għall-komunikazzjoni f’networks lokali (LAN) jew f’networks ta’ żona wiesgħa (WAN).
21
Preliminarjament, għandu jitfakkar li, meta l-Qorti tal-Ġustizzja tiġi adita b’rinviju għal deċiżjoni preliminari dwar il-klassifikazzjoni tariffarja, ir-rwol tagħha huwa li tagħti kjarifika lill-qrati nazzjonali dwar il-kriterji li permezz tagħhom dawn ikunu jistgħu jikklassifikaw b’mod korrett il-prodotti inkwistjoni skont in-NM pjuttost milli tagħmel hija stess din il-klassifikazzjoni. Din il-klassifikazzjoni tirriżulta minn evalwazzjoni purament fattwali li ma huwiex kompitu tal-Qorti tal-Ġustizzja li twettaq fil-kuntest ta’ rinviju għal deċiżjoni preliminari (ara, f’dan is-sens, is-sentenza tat‑18 ta’ Ġunju 2020, Hydro Energo, C‑340/19, EU:C:2020:488, punt 33 u l-ġurisprudenza ċċitata).
22
Għandu jitfakkar ukoll li, skont ir-regola ġenerali 1 għall-interpretazzjoni tan-NM, il-klassifikazzjoni tariffarja tal-merkanzija għandha tiġi ddeterminata skont it-termini tal-intestaturi u tan-noti tat-taqsimiet jew tal-kapitoli ta’ din in-nomenklatura. Fl-interess taċ-ċertezza legali u tal-faċilità tal-kontrolli, il-kriterju deċiżiv għall-klassifikazzjoni tariffarja ta’ din il-merkanzija għandu jinstab, b’mod ġenerali, fil-karatteristiċi u fil-kwalitajiet oġġettivi tagħha, kif iddefiniti mill-formulazzjoni tal-intestatura tal-imsemmija nomenklatura u tan-noti tat-taqsimiet jew tal-kapitoli korrispondenti. L-użu intiż tal-prodott ikkonċernat jista’ jikkostitwixxi kriterju oġġettiv ta’ klassifikazzjoni, sakemm ikun inerenti għal dan il-prodott, u din in-natura inerenti għandha tiġi evalwata skont il-karatteristiċi u l-kwalitajiet oġġettivi tal-imsemmi prodott (ara, f’dan is-sens, is-sentenzi tat‑3 ta’ Ġunju 2021, Flavourstream, C‑822/19, EU:C:2021:444, punt 34, kif ukoll tat‑28 ta’ Ottubru 2021, KAHL u Roeper, C‑197/20 u C‑216/20, EU:C:2021:892, punt 31).
23
Barra minn hekk, il-Qorti tal-Ġustizzja ddeċidiet ripetutament li, għalkemm in-noti ta’ spjega tas-SA u tan-NM ma għandhomx saħħa vinkolanti, huma jikkostitwixxu strumenti importanti sabiex tiġi żgurata applikazzjoni uniformi tat-tariffa doganali komuni u jipprovdu, bħala tali, elementi utli għall-interpretazzjoni tagħha (ara, f’dan is-sens, is-sentenzi tat‑18 ta’ Ġunju 2020, Hydro Energo, C‑340/19, EU:C:2020:488, punt 36, kif ukoll tat‑28 ta’ Ottubru 2021, KAHL u Roeper, C‑197/20 u C‑216/20, EU:C:2021:892, punt 32). In-noti ta’ spjega tan-NM, li ma jissostitwixxux dawk tas-SA, għandhom jitqiesu li huma komplementari għal dawn tal-aħħar u għandhom jiġu kkonsultati flimkien magħhom (sentenza tat‑13 ta’ Settembru 2018, Vision Research Europe, C‑372/17, EU:C:2018:708, punt 23 u l-ġurisprudenza ċċitata).
24
Peress li t-tilwima fil-kawża prinċipali għandha bħala suġġett il-klassifikazzjoni tariffarja tal-merkanzija kkonċernata fis-subintestaturi b’sitt u bi tmien ċifri tal-intestatura 8517 tan-NM, għandu jitfakkar li tali klassifikazzjoni hija, skont ir-Regola Ġenerali 6 għall-interpretazzjoni tan-NM, iddeterminata skont it-termini ta’ dawn is-subintestaturi u tan-noti tas-subintestaturi, u li n-noti tat-taqsimiet u tal-kapitoli korrispondenti jistgħu wkoll jittieħdu inkunsiderazzjoni, sakemm ma jkunx ipprovdut mod ieħor.
25
Il-qorti tar-rinviju tirreferi għan-nota 2(b) tat-Taqsima XVI tal-Anness I sabiex tqis li, peress li r-routers immanifatturati minn Mikrotīkls jaqgħu taħt is-subintestatura 85176200 tan-NM, bħala “magni għar-riċezzjoni, konverżjoni u trasmissjoni jew riġenerazzjoni ta’ vuċi, immaġini jew data oħra, inkluż tagħmir għall-qlib tal-linji u routing”, l-antenni għal routers inkwistjoni fil-kawża prinċipali għandhom jiġu kklassifikati, ma’ dawn ir-routers, taħt din is-subintestatura.
26
Minn din in-nota 2(b) jirriżulta li, meta l-partijiet tal-magna kkonċernata “huma jekk tajbin għal użu biss jew prinċipalment ma’ tip partikulari ta’ magna, jew ma’ numru ta’ magni tal-istess titlu”, tali partijiet huma normalment ikklassifikati fl-intestatura relatata ma’ din jew ma’ dawn il-magni, jew f’waħda mill-intestaturi msemmija fl-istess nota (ara, f’dan is-sens, is-sentenza tal‑15 ta’ Mejju 2014, Data I/O, C‑297/13, EU:C:2014:331, punt 46).
27
Madankollu, mill-intestatura 8517 tan-NM jirriżulta li l-partijiet tal-merkanzija koperti minn din l-intestatura huma kklassifikati taħt subintestatura speċifika tan-NM, jiġifieri s-subintestatura 851770 dwar il-“partijiet”. Minn dan isegwi li l-antenni għal apparati ta’ routing ma jistgħux jiġu kklassifikati fis-subintestatura 85176200 tan-NM, li taħtha jaqgħu dawn l-apparati.
28
Peress li dawn l-antenni ma jissemmew b’mod espliċitu fl-ebda subintestatura bi tmien ċifri tal-intestatura 8517 tan-NM, tqum il-kwistjoni dwar jekk dawn għandhomx jiġu kklassifikati bħala “antenni għal apparat radjo-telegrafiku jew radjo-telefoniku”, fis-sens tas-subintestatura 85177011 tan-NM, jew bħala antenni “oħrajn”, fis-sens tas-subintestatura 85177019 tagħha, li għandha natura residwali.
29
Sabiex tingħata risposta għal din id-domanda, għandu jiġi rrilevat li l-kunċett ta’ “apparat radjofoniku jew ta’ radjotelegrafiju”, fis-sens tal-intestatura 8517 tan-NM, ma jinkludix l-“apparat ta’ routing”. Fil-fatt, minn naħa, dan l-apparat huwa kklassifikat, kif imsemmi fil-punt 27 ta’ din is-sentenza, fis-subintestatura 85176200 tan-NM. Min-naħa l-oħra, l-“apparat ta’ riċezzjoni għar-radjotelefonija jew ir-radjotelegrafija” huwa kklassifikat, skont il-każ, jew fis-subintestatura 85176931 (“Riċevituri li jinġarru għal sejħiet, twiddib jew ippejġjar”), jew fis-subintestatura 85176939 (“oħrajn”) tan-NM, filwaqt li l-apparat ta’ radjotelefonija jew ta’ radjotelefonija “ieħor”, li jiżgura b’mod partikolari funzjonijiet ta’ xandir jew ta’ trażmissjoni tal-vuċi, ta’ immaġni jew ta’ data oħra, jaqa’ taħt is-subintestatura 85176990 tan-NM.
30
Dawn il-konstatazzjonijiet huma kkorroborati min-noti ta’ spjega tan-NM. Fil-fatt, in-noti ta’ spjega dwar is-subintestatura 85176200 tan-NM isemmu, fil-punt 6 tat-tieni paragrafu, ir-“routers”, filwaqt li dawk dwar is-subintestaturi 85176939 u 85176990 tan-NM jiżguraw, rispettivament, funzjonijiet ta’ riċezzjoni tal-vuċi, ta’ immaġni jew ta’ data oħra u funzjonijiet ta’ xandir jew ta’ trażmissjoni tal-vuċi, ta’ immaġni jew ta’ data oħra.
31
Bl-istess mod, it-Taqsima II tan-noti ta’ spjega dwar l-intestatura 8517 tas-SA ssemmi, fil-punt F, l-“apparat għax-xandir, trażmissjoni jew riċezzjoni għar-radjotelefonija u għar-radjotelegrafija” u, fil-punt G, it-“tagħmir l-ieħor ta’ komunikazzjoni”, deskritti bħala “apparat għall-komunikazzjoni f’network bil-wajer jew mingħajr wajer (bħal netwerk lokali jew ta’ żona wiesgħa) jew ix-xandir, it-trażmissjoni jew ir-riċezzjoni ta’ kliem jew ħsejjes oħra, ta’ immaġni jew data oħra f’tali networks”, fost liema r-“routers” huma msemmija b’mod espliċitu, fil-punt 3 ta’ dan il-punt G.
32
Peress li s-subintestatura 85177011 tan-NM ma tistax tiġi interpretata fis-sens li hija tkopri l-antenni għal apparat ta’ routing, sa fejn dawn l-antenni ma jistgħux jiġu assimilati għal “antenni intiżi għal apparat tar-radjotelefonija jew tar-radjotelegrafija”, hemm lok li s-subintestatura residwali 85177019 tan-NM tiġi interpretata fis-sens li l-imsemmija antenni jaqgħu taħt din is-subintestatura msemmija l-aħħar.
33
Fid-dawl tal-motivi preċedenti kollha, ir-risposta għad-domanda magħmula għandha tkun li s-subintestatura 85177011 tan-NM għandha tiġi interpretata fis-sens li ma tkoprix l-antenni għal apparati ta’ routing, li huma kkonfigurati għall-komunikazzjoni f’networks lokali (LAN) jew f’networks ta’ żona wiesgħa (WAN).
Fuq l‑ispejjeż
34
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
Is-subintestatura 85177011 tan-Nomenklatura Magħquda, li tinsab fl-Anness I tar-Regolament tal-Kunsill (KEE) Nru 2658/87 tat‑23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, kif emendat permezz tar-Regolament tal-Kunsill (KE) Nru 254/2000 tal‑31 ta’ Jannar 2000, hekk kif dan l-anness ġie emendat permezz tar-Regolament ta’ Implimentazzjoni tal-Kummissjoni (UE) Nru 927/2012 tad‑9 ta’ Ottubru 2012, u permezz tar-Regolament ta’ Implimentazzjoni tal-Kummissjoni (UE) Nru 1001/2013 tal‑4 ta’ Ottubru 2013,
għandha tiġi interpretata fis-sens li:
ma tkoprix l-antenni għal apparati ta’ routing, li huma kkonfigurati għall-komunikazzjoni f’networks lokali (LAN) jew f’networks ta’ żona wiesgħa (WAN).
Firem
(
*1
)	Lingwa tal-kawża: il-Latvjan.